Skeuring dreig glo by SalgaKevin Mileham. Foto: Facebook Ontevredenheid oor die funksionering van die Suid-Afrikaanse Vereniging vir Plaaslike Regerings (Salga) kan die organisasie skeur as ‘n oplossing nie teen die einde van April bereik word nie. Die DA dreig om al die munisipaliteite wat deur die party beheer word uit Salga te neem en nie meer ledegeld te betaal nie, tensy beweerde politieke vooroordeel en geldvermorsing ophou. Indien die DA-beheerde munisipaliteite hul ledegeld weerhou, kan dit Salga R100 miljoen armer laat. Kevin Mileham, DA-LP, het aan Maroela Media verduidelik dat Salga veronderstel is om ‘n polities neutrale organisasie te wees om al die munisipaliteite landwyd te ondersteun, te verbeter en by te staan met onder meer vaardigheidsopleiding, en ook munisipaliteite se belange by die nasionale regering moet verteenwoordig. “Salga het egter ‘n politieke agenda wat die ANC bevoordeel, soos duidelik is uit die organisasie se stellings, wat baie polities is en die ANC eggo. Salga is ook polities onverteenwoordigend, met te veel ANC-politici in die bestuur, en die opposisiepartye se kiesersbelange wat nie genoegsaam verteenwoordig word nie. “Wat ons die meeste pla is dat Salga geld mors en hulself besig hou met aktiwiteite wat buite hul mandaat val en nie genoegsame raad, hulp en ondersteuning aan stadsrade gee nie. “Voorbeelde hiervan is die groot hoeveelheid buitelandse reise deur die Salga-leierskap, peperduur Salga-sportdae en buitensporig duur kantoorruimte vir topamptenare, wie se salarisse ook te hoog is. Salga se hoofamptenaar kry byvoorbeeld dubbeld die salaris van die Suid-Afrikaanse president, mnr. Ramaphosa.” Mileham het gesê onttrekking uit Salga sal nie noodwendig ontwrigtend vir DA-beheerde munisipaliteite wees nie omdat alle munisipaliteite byvoorbeeld steeds deur sentrale loonooreenkomste gebind sal word. Salga se nasionale woordvoerder, Sivuyile Mbambato, het gesê Salga sal met die DA-munisipaliteite onderhandel oor hul kwelpunte. Hy het egter uitgewys dat dit nie lyk asof alle DA-munisipaliteite met die moontlike skeuringsoptrede saamstem nie. Hieroor blyk Mbambato reg te wees – daar is groot onenigheid in die DA aan die broei oor die kwessie. Na wat Maroela Media betroubaar verneem is veral Wes-Kaapse DA-munisipaliteite min lus om uit Salga pad te gee, veral omdat die Wes-Kaapse provinsiale Salga, wat bykans totaal deur die DA beheer word omdat die party in 28 van die 30 Wes-Kaapse munisipaliteite aan bewind is, baie goeie werk doen. Drie Wes-Kaapse DA-beheerde munisipaliteite, waaronder een van die grootstes in die provinsie, het reeds vertroulik laat blyk dat hulle nie gehoor sal gee as die DA opdrag gee dat hulle uit Salga moet wegskeur nie, en die verwagting is dat verskeie ander DA-munisipaliteite ook kan rebelleer.